**TANJUR PUN DOBROTE**

**Kreativna radionica: NATURA –Mediteranko,4.c**

**Biti dobar je plemenito. Učiti druge da budu dobri još je plemenitije.**

**Malo dobrote čovjeka prema čovjeku više vrijedi nego silna ljubav prema čovječanstvu.   (Demel)**

**Ljubav i zaštita prirode udružena s dobrotom koja se nalazi u srcima ljudi rezultirala je zdravim tanjurom dobrote koji se množi i širi.**

**Sramežljive, jesenje zrake sunca dotakle su žute dunje iz našeg vrta koje su spretne, dječje ručice pobrale i poklonile korisnicima Pučke kuhinje Rijeka da se oslade jesenskom vitaminskom bombom.**

**Vrt Mediteranko o kojem nesebično skrbimo obradovao nas je urodom: salatom, peršinom. celerom. metvicom, ružmarinom, lavandom…..**

****

**Biljčice smo pobrali i osušili. Ružmarin i peršin smo usitnili i pomiješali sa sitnom soli i tako dobili prirodnu aromatiziranu sol. Bijeli i smeđi šećer s čokoladnom metvicom daje ukusan aromatizirani šećer koji se sljubljuje s kolačima i toplim napitcima. Krupnom soli s lavandom punili smo platnene vrećice koje smo sašili, a služit će za opuštajuću kupku. Peršin, kadulju, šćiricu  i metvicu pomiješali smo u zdrave čajeve i nadjenuli im grobnička imena: Dondolaš, Mlikarica i Kaštel. Lovor smo osušili i upakirali u papirnate vrećice kako bi ostao svjež za pripravljanje ukusnih obroka.**

**Sve zdrave pripravke smo prigodno dizajnirali dječjim radovima.**

****

**I eto ! Sve je spremno za najtopliji mjesec u godini kad se dobrota i ljubav širi na naše najmilije, ali što je još važnije na one koji nisu tako sretni i kojima će topla riječ i sitni znak pažnje ugrijati srca.**

****

**Svoje tanjure ljubavi i dobrote poklonit ćemo ovih predblagdanskih dana Pučkoj kuhinji Rijeka, Crvenom križu Rijeka i umirovljenicima našeg kraja. Jedan dio bio-poklona ponudit ćemo na božićno-humanitarnom sajmu u Domu kulture Čavle čiji prihod također ide u potrebite ruke.**

**Do mjeseca svibnja mislimo proširiti svoju ponudu i izložiti je s našom Učeničkom zadrugom Malin na Smotri zadruga. Sakupljeni prilozi će se donirati potrebitima.**

**Cijelu školsku godinu posvetit ćemo širenju dobrote jer:**

**„Time što dobrotu širimo oko sebe, istovremeno je učvršćujemo u sebi samima.“**

**Arne Garborg**

**Đeni Kunsek, učiteljica RN-e**